送樊眉州
作者：李流謙
朝代：宋

paragraphs: 我先君子官于涪，一時賢僚今在不。
唯公直節貫華皓，千尺壽檜橫霜秋。
丈人靜聽請具陳，平生契義骨肉侔。
簡池解組過鄉縣，劇飲不去公遮留。
似是兄弟姓則殊，詩藁半破猶勤收。
合行使符蔡山下，先後召杜騰民謳。
吾家萬松蔭黄土，公方千騎驅華輈。
十年不見此邂逅，窮冬雨雪寒颼飀。
未明投刺候門下，老閽竊語來何求。
柳州先友一一數，山陽鄰笛令人愁。
岷峨氣象抗湖海，近日人物幾窮搜。
如公當寘文石陛，一麾乃付近古州。
蘇家名稱震戎夏，如崧降甫尼生丘。
文獻可徵况美俗，黄堂坐嘯萬事休。
公餘兵衛繞畫㦸，妙香一縷鈴齋幽。
神交千載尚誰可，子韓子文著床頭。